Ārstniecības iestāde

**Par vakcinācijas fakta ievadīšanu**

**E-veselības sistēmā**

Nacionālais veselības dienests (turpmāk – Dienests) atgādina, ka sākot ar 01.01.2024., ikvienai ārstniecības iestādei informācija par pacientiem veikto vakcināciju, ir **obligāti** jāievada Vienotās veselības nozares elektroniskās informācijas sistēmas (turpmāk – E-veselības sistēmā), tādā veidā nodrošinot vakcinācijas datu uzkrāšanu vienuviet un ērtu piekļuvi iedzīvotājiem savai vakcinācijas informācijai. Pamatojoties uz Līguma[[1]](#footnote-1) informāciju, izpildītājam vakcinācijas fakts jāreģistrē ne vēlāk kā 48 stundu laikā VVIS.

Par katra Covid-19 vai gripas vakcinācijas fakta ievadīšanu E-veselības sistēmā, ārstniecības iestāde var Vadības informācijas sistēmā (turpmāk – VIS) ambulatorā pacienta talonā norādīt manipulāciju 60564 – *Vakcinācijas fakta ievadīšana vienotajā veselības nozares elektroniskās informācijas sistēmas portālā. Norāda par Covid-19 vai gripas vakcināciju* (turpmāk – manipulācija 60564), kuras tarifs ir 0,46 EUR.

Dienests veicot datu analīzi VIS ievadītajiem uzskaites dokumentiem par valsts apmaksātām gripas un Covid-19 vakcīnām un salīdzinot ar E-veselības sistēmā ievadītajiem gripas un Covid-19 vakcinēšanas faktiem konstatēja, ka ārstniecības iestādes VIS ambulatorā pacienta talonā uzrāda Covid-19 vai gripas vakcināciju pacientam un manipulāciju 60564 par vakcinācijas fakta ievadi E-veselības sistēmā, taču paši vakcinācijas fakti E-veselības sistēmā nav ievadīti.

Ņemot vērā augstāk minēto, lūdzam ārstniecības iestādi atbilstoši normatīvos aktos un Līgumā noteiktajam:

1. nodrošināt vakcinācijas faktu ievadīšanu E-veselības sistēmā par faktiski veiktajām vakcinācijām.
2. ievērot vakcīnu pasūtīšanas, uzglabāšanas, izlietošanas un norakstīšanas kārtību, lai nodrošinātu korektu vakcīnu atlikumu uzskaiti.

Informējam, ka 2025.gada ietvaros tiks veikta periodiska vakcinācijas faktu uzskaites uzraudzība, t.sk. ar mērķi informēt ārstniecības iestādes par gadījumiem, kad vakcinācijas fakti nav ievadīti E-veselības sistēmā.

1. Līgums par primārās veselības aprūpes pakalpojumu sniegšanu un apmaksu 6.pielikuma “Sezonālās vakcinācijas pakalpojumu sniegšanas kārtība” 10.punkts; Līguma par valsts apmaksātu veselības aprūpes pakalpojumu sniegšanu un apmaksu 1.pielikuma 1.1.1.apakšpunktā norādītās kārtības “Sezonālās vakcinācijas pakalpojumu sniegšanas kārtība” 10.punkts [↑](#footnote-ref-1)